
МИНИСТЕРСТВО НА ОКОЛНАТА СРЕДА И ВОДИТЕ 
 


	Проект!


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



Д О К Л А Д
от  РОСИЦА КАРАМФИЛОВА-БЛАГОВА,
 Министър на околната среда и водите

ОТНОСНО: Проект на Постановление на Министерския съвет за изменение и допълнение на Наредба за норми за допустими емисии на серен диоксид, азотни оксиди и прах, изпускани в атмосферата от големи горивни инсталации


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация (УПМСНА), предлагам за разглеждане проект на Постановление на Министерския съвет за изменение и допълнение на Наредба за норми за допустими емисии на серен диоксид, азотни оксиди и прах, изпускани в атмосферата от големи горивни инсталации (Наредбата).
В предложения проект на ПМС за изменение и допълнение на Наредбата се транспонират текстове от Директива (ЕС) 2024/1785 на Европейския парламент и на Съвета от 24 април 2024 година за изменение на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) и на Директива 1999/31/ЕО на Съвета относно депонирането на отпадъци, с които се изменят Глава III и Приложение V на Директива 2010/75/ЕС.
[bookmark: _GoBack]На 15.07.2024г. в Официален вестник на Европейския съюз (серия L) е публикувана Директива (ЕС) 2024/1785, която влиза в сила двадесет дни след нейното публикуване. 
Директива (ЕС) 2024/1785 е правен акт, приет от институциите на Европейския съюз, адресиран към държавите-членки, които трябва да приемат и публикуват в срок до 1 юли 2026г. подзаконовите и административните разпоредби, необходими за въвеждане на директивата в националните законодателства. Това поражда необходимостта да бъдат направени изменения и допълнения в Наредбата. Промените в член 7 от Наредбата отразяват новия текст на чл. 1, т. 32 от Директива (ЕС) 2024/1785, като се добавя уточнението, че правилото на разпоредбата (изключение от спазването на нормата за допустими емисии на серен диоксид за максимален срок до шест месеца, във връзка с прекъсване на доставката на горива и техния краен недостиг) се прилага за горивни инсталации, които използват за тази цел (осигуряване спазването на нормите за допустими емисии (НДЕ) на серен диоксид) единствено горива с ниско съдържание на сяра. Допълнението на член 9 от Наредбата отразява новия текст на чл. 1, т. 32 и т. 33 от Директива (ЕС) 2024/1785, като се добавя задължението министърът на околната среда и водите, при информирането на Комисията за дерогациите по чл. 7 и 8, да докладва включително за основанията за предоставяне на дерогация, както и за наложените условия в периода на нейното прилагане. Промяната в Приложение № 1, част 3, т. 8, втори абзац от Наредбата отразява новия текст на Приложение VI, част 3, параграф 8, трета алинея от Директива (ЕС) 2024/1785, като се добавя допълнението „без ненужно забавяне“ в случаите, когато операторът на горивна инсталация уведомява директора на съответната регионална инспекция за резултатите от проверката на автоматичната система за измерване. Промяната в Приложение № 1, част 3, т. 10, втори абзац от Наредбата отразява новия текст на Приложение VI, част 3, параграф 10, втора алинея от Директива (ЕС) 2024/1785, като се добавя допълнението „без ненужно забавяне“ в случаите, когато директорът на съответната регионална инспекция изисква от оператора да вземе адекватни мерки за подобряване надеждността на автоматичната система за измерване. 
По проекта на Постановление е извършена частична предварителна оценка на въздействието, която е съгласувана с дирекция „Координация и модернизация на администрацията“ в Администрацията на Министерски съвет.
С проекта на Постановление се транспонира европейско право, поради което е изготвена справка за съответствието му с него.
Предлаганият проект на Постановление не води до въздействие върху държавния бюджет, като е изготвена финансова обосновка по Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
Проектът на ПМС е съгласуван в съответствие с правилата на Устройствения правилник на Министерския съвет и неговата администрация. Съгласно чл. 26, ал. 3 и 4 от Закона за нормативните актове и чл. 85 от УПМСНА, проектът на постановление, докладът и частичната предварителна оценка на въздействието са публикувани на интернет страницата на МОСВ и на Портала за обществени консултации за срок от 30 дни. Получените в законоустановения срок предложения и коментари са отразени в приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам проектът на Постановление на Министерския съвет да бъде разгледан и приет на заседание на Министерския съвет. 

